കരീബിയന് പ്രീമിയര് ലീഗ് എവിന് ലൂവിസിന് സെഞ്ചുറി, സെമി ഫൈനലിന് യോഗ്യത നേടുന്ന ആദ്യ ടീമായി സെന്റ് കിറ്റ്സ് ആന്ഡ് നെവിസ് പാട്ട്രിയോട്സ് സെന്റ് കിറ്റ്സ് : എവിന് ലൂവിസിന്റെ സെഞ്ചുറി മികവില് ട്രിന്ബാഗോ നൈറ്റ് റൈഡേഴ്സിനെ 8 വിക്കറ്റിന് കീഴടക്കി സെന്റ് കിറ്റ്സ് ആന്ഡ് നെവിസ് പാട്ട്രിയോട്സ് സെമി ഫൈനലിന് യോഗ്യത നേടുന്ന ആദ്യ ടീമായി മാറി. ആദ്യം ബാറ്റുചെയ്ത നൈറ്റ് റൈഡേഴ്സ് നിശ്ചിത 20 ഓവറില് 7 വിക്കറ്റ് നഷ്ടത്തില് 159 റണ്സ് നേടി. 34 പന്തില് 47 റണ്സ് നേടിയ കോളിന് മണ്റോയാണ് നൈറ്റ് റൈഡേഴ്സ് ടീമിലെ ഉയര്ന്ന സ്കോറര്. 3 ഫോറും 2 സിക്സും അടങ്ങുന്നതായിരുന്നു മണ്റോയുടെ ഇന്നിംഗ്സ്. വാലറ്റത്ത് സുനില് നരൈന് 18 പന്തില് 33 റണ്സ് നേടി പുറത്താകാതെ നിന്നു. ഒരു ഫോറും നാലു സിക്സും അടങ്ങുന്നതായിരുന്നു നരൈന്റെ ഇന്നിംഗ്സ്. സെന്റ് കിറ്റ്സിന് വേണ്ടി ഡൊമിനിക്ക് ഡ്രേക്സ്, ജോണ് റസ് ജഗേസര് എന്നിവര് മൂന്നും കോട്രല് ഒരു വിക്കറ്റും നേടി. മറുപടി ബാറ്റിങിനിറങ്ങിയ സെന്റ് കിറ്റ്സ് എവിന് ലൂവിസിന്റെ സെഞ്ചുറി മികവില് ത്രസിപ്പിക്കുന്ന വിജയം സ്വന്തമാക്കുകയായിരുന്നു. വെറും 52 പന്തുകളില് നിന്നു 102 റണ്സ് നേടിയ ലൂവിസിന്റെ ഇന്നിഗ്സില് അഞ്ചു ഫോറും 11 കൂറ്റന് സിക്സറുകളും ഉള്പ്പെടും. 32 പന്തുകള് ബാക്കി നിര്ത്തിയായിരുന്നു സെന്റ് കിറ്റ്സ് ടീമിന്റെ ഐതിഹാസിക വിജയം. മത്സരത്തില് ലൂവിസിന് പുറമെ ക്രിസ് ഗെയില് 35 റണ്സ് നേടി. ഇരുവരും ഒന്നാം വിക്കറ്റില് 67 റണ്സ് കൂട്ടിച്ചേര്ത്തിരുന്നു. നൈറ്റ് റൈഡേഴ്സിന് വേണ്ടി നായകന് പൊള്ളാര്ഡും അലി ഖാനും ഓരോ വിക്കറ്റ് വീതം നേടി.തിങ്കളാഴ്ച ലീഗിലെ അവസാന മത്സരത്തില് ഇരു ടീമുകളും ഒന്നുകൂടി ഏറ്റുമുട്ടും.